Informatīvā ziņojuma par Imigrācijas likuma

23.panta pirmās daļas 3., 28., 29., 30. un 31.punktā

paredzēto noteikumu īstenošanas gaitu un rezultātiem

3.pielikums

# Finanšu investīcijas kredītiestādēs, kapitālsabiedrību pamatkapitālos un izsniegtās TUA saskaņā ar Imigrācijas likuma 23.panta pirmās daļas 3.punktu

1. **Finanšu investīcijas kredītiestādēs**

Imigrācijas likuma 23.panta pirmās daļas 30.punkts paredz piešķirt TUA trešo valstu pilsoņiem, kuri ieguldījuši vismaz 280 tūkstošus *euro* Latvijas kredītiestādes pakārtotajās saistībās.

No 2014.gada 1.septembra papildus šim ieguldījumam TUA pieprasītājiem bija jāveic maksājums valsts pamatbudžeta programmai “Ekonomikas attīstības programma” atvērtajā valsts pamatbudžeta izdevumu kontā 25 000 *euro* apmērā, bet no 2017.gada 2.marta šis maksājums palielināts līdz 38 000 *euro*.

Kopumā investīcijām kredītiestādes pakārtotajās saistībās ir divas svarīgas priekšrocības:

* ļoti ātrs un salīdzinoši vienkāršs variants TUA saņemšanai;
* procentu likmes – tas nozīmē, ka investors saņem regulāru un stabilu atdevi no saviem ieguldījumiem.

Sākotnēji, no 2010. līdz 2014.gadam, ar šo TUA veidu piesaistītās investīcijas bija salīdzinoši apjomīgas. Tomēr pēc 2014.gada TUA pieprasītāju skaits un investīciju apjoms ievērojami samazinājās. Tam iemesls bija minētās izmaiņas normatīvajā regulējumā, nosakot, ka TUA saņēmējiem jāveic iemaksas valsts budžetā. Jāatzīmē, ka nozīmīga ietekme ir bijusi arī veiktajiem pasākumiem saistībā ar finanšu sektora sakārtošanu, pastiprinot uzraudzību nerezidentu noguldījumiem Latvijas komercbankās, kā rezultātā TUA pieteikumi saistībā ar investīcijām kredītiestādes pakārtotajās saistībās pārskata periodā ir apsīkuši. Ja no 2010.gada līdz 2014.gadam TUA pieteikumus iesniedza 1 113 investori (vidēji 223 pieteikumi gadā), tad 2015.gadā pieteikumus iesniedza 30 investori, 2016.gadā – 13, 2017.gadā - 12, 2018.gadā – tikai 2 investori, bet 2019.gada I pusgadā pieteikumi nav saņemti.

Attiecīgās Imigrācijas likuma normas ietvaros kopumā kopš 2010.gada 1.jūlija Latvijas kredītiestāžu pakārtotajās saistībās veikti 493 ieguldījumi 158 milj. *euro* apmērā, tajā skaitā tikai astoņi darījumi ir veikti par summu, kas pārsniedz 500 tūkst. *euro[[1]](#footnote-1)*, un neviens no šiem darījums nav reģistrēts pārskata periodā. Pārskata periodā veikts viens darījums 300 tūkst. *euro* apmērā.

1.attēls

**TUA saņēmēju – ieguldītāju kredītiestādes pakārtotajās saistībās**

|  |  |
| --- | --- |
|  **skaits sadalījumā pēc valstiskās piederības****(07.2010.-06.2019.)** |  **veikto ieguldījumu apjoms sadalījumā pa kredītiestādēm, milj. *euro* (07.2010.-06.2019.)** |

*Avots: PMLP dati*

Daļa no ārzemniekiem, kas pieprasījuši un saņēmuši (tai skaitā atkārtoti) Latvijā TUA par ieguldījumiem kredītiestāžu pakārtotajās saistībās, ir iesaistījušies arī saimnieciskajā darbībā.

2.attēls

**Uz TUA turētājiem – ieguldītājiem kredītiestāžu pakārtotajās saistībās 2018.gadā attiecināmo uzņēmumu (pieder īpašumtiesību daļas)**

|  |  |
| --- | --- |
|  **sadalījums pēc to dibināšanas gada** |  **sadalījums pēc darbības jomas** |

*Avots: SIA “CREFO Rating” dati*

Spēkā esošu TUA turētāji ieņem kādu amatu 15 Latvijā reģistrētos uzņēmumos, un viņiem pieder īpašumtiesību daļas 13 Latvijā reģistrētos uzņēmumos.

Atbilstoši VID sniegtajai informācijai, uzņēmumi, kuros TUA saņēmējiem pieder daļas iemaksājuši valsts budžetā nodokļus (atskaitot no valsts budžeta atmaksātos nodokļus) 2018.gadā 0,4 milj. *euro* apmērā, 2019.gada I pusgadā – 0,2 milj. *euro* apmērā. Saskaņā ar SIA “CREFO Rating” datiem, šo uzņēmumu apgrozījums 2018.gadā sasniedza 2,5 milj. *euro,* un tajos tika nodarbināti 55 darbinieki. Lielākais apgrozījums bija uzņēmumiem, kuru darbība ir saistīta ar automobiļu virsbūvju, piekabju un puspiekabju ražošanu un transporta palīgdarbībām.

# Ieguldījumi kapitālsabiedrību pamatkapitālā

Salīdzinājumā ar Imigrācijas likuma normām par nekustamā īpašuma iegādi un ieguldījumiem kredītiestāžu pakārtotajās saistībās, ieguldījumus kapitālsabiedrību pamatkapitālā vai amatu ieņemšanu Latvijā reģistrētos uzņēmumos kā pamatojumu TUA saņemšanai sākotnēji izmantoja retāk, pieprasījumu skaitam palielinoties 2012.-2014.gadā, kad šis ieguldījumu veids pieteikumu skaita ziņā pārsniedza sākotnēji par ieguldījumiem pamatkapitālā biežāk izmantoto investīciju veidu – ieguldījumu kredītiestādes pakārtotajās saistībās. Šī tendence saglabājas arī pārskata periodā.

No 2015.gada pieteikumu skaits ir samazinājies, tāpat kā citos ieguldījumu veidos – ja 2014.gada laikā tika saņemti 178 pieteikumi, tad 2015.gadā – 82, 2016.gadā – 55 un 2017.gadā – 40 pieteikumi. 2018.gadā pieteikumu skaits dubultojās, salīdzinot ar 2017.gadu, – saņemti 83 pieteikumi, bet 2019.gadā saņemts 31 pieteikums.

Imigrācijas likuma 23.panta pirmās daļas 28.punkts paredz, ka ārzemnieks ir tiesīgs pieprasīt TUA uz laiku, ja viņš veicis ieguldījumu esošas kapitālsabiedrības pamatkapitālā, to palielinot, vai veicis ieguldījumu jaundibinātas kapitālsabiedrības pamatkapitālā. Imigrācijas likums līdz 2016.gada 1.jūlijam paredzēja, ka ārzemnieks-trešās valsts pilsonis var pretendēt uz TUA, ja veicis ieguldījumu 35 tūkst. *euro* apmērā kapitālsabiedrībā, kura nodarbina ne vairāk kā 50 darbiniekus un kuras gada apgrozījums vai gada bilance nepārsniedz 10 milj. *euro*. No 2014.gada 1.janvāra līdz 2016.gada 1.jūlijam spēkā bija Imigrācijas likuma regulējums, kas šāda veida ieguldījuma veikšanas gadījumā pieļāva TUA izsniegšanu ne vairāk kā trīs ārzemniekiem, tādējādi izslēdzot iespēju, ka praktiski neierobežots skaits ārzemnieku var saņemt uzturēšanās atļauju, veicot nelielu ieguldījumu uzņēmumā, kurš veic formālu nodokļu nomaksu 40 tūkst. *euro* apjomā gada laikā.

Saskaņā ar grozījumiem Imigrācijas likumā, kuri stājās spēkā 2016.gada 1.jūlijā, ieguldījumu var veikt līdz pat 10 ārzemniekiem, bet tā minimālais apjoms ir palielināts līdz 50 tūkst. *euro*, turklāt paredzēts arī maksājums Ekonomiskās attīstības fondā
10 tūkst. *euro* apmērā. Otra veida ieguldījums attiecas uz kapitālsabiedrībām, kuras nodarbina vairāk nekā 50 darbinieku un kuru gada apgrozījums vai gada bilance pārsniedz 10 milj. *euro*. Šādā gadījumā ieguldījumam jābūt vismaz 150 tūkst. *euro* apmērā. Līdz 2016.gada 1.jūlijam šādām kapitālsabiedrībām netika noteikts minimālais valsts budžetā samaksājamo nodokļu apmērs, bet no 2016.gada 1.jūlija katrā pārskata gadā šādai kapitālsabiedrībai jāveic nodokļu maksājumi vismaz 100 tūkst. *euro* apmērā. Imigrācijas likums paredz arī iespēju investēt tādā uzņēmumā, kurš nodokļu samaksas kritēriju izpilda, ņemot vērā arī meitas uzņēmumu saimnieciskās darbības rezultātus.

**Ar TUA saistītie ieguldījumi kapitālsabiedrību pamatkapitālā**

Attiecīgās Imigrācijas likuma normas ietvaros kopš 2010.gada 1.jūlija kapitālsabiedrību pamatkapitālā veikti ieguldījumi 511 Latvijā reģistrētās kapitālsabiedrībās, sasniedzot tikai 6% no kopējiem ar investīciju programmu saistītajiem ieguldījumiem.

Saskaņā ar LURSOFT datiem, nerezidentu uzkrātās investīcijas Latvijā reģistrēto uzņēmumu pamatkapitālā laika periodā no 2010.gada līdz 2019.gada jūlijam pieauga par 41,5%. Ar TUA saistīto investīciju devums pieaugumā bija neliels - aptuveni 2 procentpunkti. Tas liecina, ka kopumā TUA instruments nav noteicošs stimuls ārvalstu kapitāla piesaistei reālajā sektorā (instrumenta ietekme ir vāja). Tomēr jāatzīmē, ka atsevišķu valstu, kā piemēram Krievijas, Vjetnamas, Pakistānas, investoriem, tas ir bijis noteicošais stimuls ieguldījumiem Latvijā reģistrētu uzņēmumu pamatkapitālā.

Ar TUA saistīto ieguldījumu kapitālsabiedrībās apjoms, tāpat kā pieteikumu skaits, pakāpeniski pieauga sākot no 2010.gada, augstāko līmeni sasniedzot 2013.gadā, kad investīciju apjoms bija 29,3 milj. *euro*. Pēc grozījumiem Imigrācijas likumā, kas stājās spēkā 2014.gada 1.janvārī un noteica, ka turpmāk par šāda ieguldījuma veikšanu kapitālsabiedrību pamatkapitālā TUA var izsniegt ne vairāk kā trīs ārzemniekiem, investīciju kopējais apjoms 2014.gadā samazinājās līdz 18,8 milj. *euro*, 2015.gadā investīciju apjoms bija 7,4 milj. *euro* un2016.gadā – 3,2 milj. *euro*. 2017.gadā investīciju apjoms pieauga līdz 5,5 milj. *euro* un turpināja pieaugt arī 2018.gadā sasniedzot 7,6 milj. *euro.* Savukārt 2019.gada I pusgadā ieguldījumu apjoms bija
1,5 milj. *euro*, kas ir trīs reizes mazāk kā 2018.gada I pusgadā.

Ja salīdzina pieteikumu skaitu, kas saistīti ar ieguldījumiem mazajās un vidējās kapitālsabiedrībās un lielajās kapitālsabiedrībās, jāsecina, ka absolūti lielākajā vairumā gadījumu ieguldījumu apmērs ir mazāks par 150 tūkst. *euro* (2018.gadā – 95%, 2017.gadā – 93%, 2016.gadā – 95%, 2015.gadā – 95%, 2014.gadā – 87%). 2019.gada I pusgadā neviens ieguldījums nebija lielāks par 60 tūkst. *euro*. Vairumā gadījumu ieguldījuma apmērs ir vienāds vai tuvu likumā noteiktajam minimālajam ieguldījuma apmēram (skatīt 3.attēlu).

Kopumā pārskata periodā (no 2018.gada 1.jūlija līdz 2019.gada 30.jūnijam) investīcijas vienas un tās pašas kapitālsabiedrības pamatkapitālā vairumā gadījumu veicis viens TUA pieteicējs, 4 gadījumos – 2 TUA pieteicēji, 4 gadījumos – 3 TUA pieteicēji, 2 gadījumos – 4 TUA pieteicēji, 2 gadījumos – 5 TUA pieteicēji, vienā gadījumā – 8 TUA pieteicēji, 2 gadījumos – 10 TUA pieteicēji. Lielākais ieguldījuma apmērs, kuru šajā periodā veicis TUA pieteicējs, ir 213 tūkst. *euro.*

3.attēls

|  |
| --- |
| **TUA iesniedzēju – ieguldītāju kapitālsabiedrību pamatkapitālā** |
| **veikto ieguldījumu skaits sadalījumā pēc to apjoma, *euro* (07.2010.-06.2019.)***Avots: PMLP dati* | **sadalījums pēc valstiskās piederības** **(07.2010.-06.2019.)** |

Ārzemniekiem, kuri veikuši ieguldījumu kapitālsabiedrībās un saņēmuši TUA (apstiprināti pieteikumi), kopumā pieder īpašumtiesību daļas 82 Latvijā reģistrētos uzņēmumos[[2]](#footnote-2). No šiem uzņēmumiem, saskaņā ar SIA “ CREFO Rating” datiem, 25 uzņēmumi 2018.gadu ir noslēguši ar peļņu, bet 44 – ar zaudējumiem. Kopējais uzņēmumu apgrozījums 2018.gadā bija 59,6 milj. *euro,* un tajos kopā nodarbināti tika vairāk kā 600 darbinieki.

No uzņēmumiem, kuros 2018.gadā TUA saņēmējiem pieder daļas, vairums darbojas pakalpojumu sfērā – operācijās ar nekustamo īpašumu (32% jeb
26 uzņēmumi), izmitināšanā un ēdināšanā (11 uzņēmumi) un vairumtirdzniecībā (10 uzņēmumi). Ar apstrādes rūpniecību saistīti 8 uzņēmumi.

Pēc apgrozījuma 2018.gadā lielākie uzņēmumi darbojās tādās apakšnozarēs kā smaržu un kosmētisko līdzekļu ražošana, transporta palīgdarbības, ķīmisko vielu vairumtirdzniecība, kā arī telekomunikācijas pakalpojumi.

Saskaņā ar VID datiem kopumā tie uzņēmumi, kuros ārzemniekiem, kuri kā TUA saņemšanas iemeslu ir norādījuši ieguldījumu kapitālsabiedrības pamatkapitālā, pieder īpašumdaļas ir iemaksājuši valsts budžetā nodokļus (atskaitot no valsts budžeta atmaksātos nodokļus) 2018.gadā 3,4 milj. *euro* apmērā, 2019.gada I pusgadā –
1,7 milj. *euro* apmērā.

Bez tam šie ārzemnieki, kuri veikuši ieguldījumu kapitālsabiedrībās un saņēmuši TUA, ieņem kādu amatu 62 Latvijā reģistrētos uzņēmumos[[3]](#footnote-3).

4.attēls

**Uz TUA turētājiem – ieguldītājiem kapitālsabiedrību pamatkapitālā 2018.gadā** **attiecināmo uzņēmumu (pieder īpašumtiesību daļas)**

|  |  |
| --- | --- |
| **sadalījums pēc to dibināšanas gada** |  **sadalījums pēc darbības jomas** |

*Avots: SIA “CREFO Rating” dati*

1. **Piešķirtās TUA saskaņā ar Imigrācijas likuma 23.panta pirmās daļas 3.punktu**

Imigrācijas likuma 23.panta pirmās daļas 3.punktā noteikts, ka ārzemnieks var pieprasīt termiņuzturēšanās atļauju uz pilnvaru termiņu, bet ne ilgāk kā uz pieciem gadiem, ja viņš ir komercreģistrā reģistrēts valdes vai padomes loceklis, prokūrists, administrators, likvidators vai personālsabiedrības biedrs, kam ir tiesības pārstāvēt personālsabiedrību, vai persona, kura pilnvarota pārstāvēt komersantu (ārvalsts komersantu) darbībās, kas saistītas ar filiāli, ja komercsabiedrība vai ārzemju komersanta filiāle ir ierakstīta komercreģistrā ne mazāk kā vienu gadu pirms uzturēšanās atļaujas pieprasīšanas, tā veic aktīvu saimniecisku darbību un tās darbība dod ekonomisku labumu Latvijas Republikai. Attiecībā uz sabiedrības ar ierobežotu atbildību komercreģistrā reģistrētu amatpersonu šo nosacījumu piemēro, ja sabiedrības ar ierobežotu atbildību pamatkapitāls ir ne mazāks par 2 800 *euro*.

2019.gada 1.jūlijā Latvijas Republikā uzturējās 788 personas ar derīgām TUA, kas izsniegtas personām kā komercreģistrā reģistrētām amatpersonām.

Saskaņā ar SIA “CREFO Rating” sniegto informāciju minētās personas 2018.gadā kopumā ieņēma kādu amatu 532 Latvijā reģistrētos uzņēmumos (jāpiezīmē, ka 20% personu ieņēma amatus 2 un vairāk uzņēmumos).

Uzņēmumi (320 uzņēmumi saskaņā ar SIA “CREFO Rating” informāciju), kuros īpašumtiesību daļas pieder ārzemniekiem, kuri kā TUA saņemšanas iemeslu ir Imigrācijas likuma 23.panta pirmās daļas 3.punktu, 2018.gadā iemaksājuši valsts budžetā nodokļus (atskaitot no valsts budžeta atmaksātos nodokļus) 19,8 milj. *euro* apmērā, bet 2019.gada I pusgadā 10,3 milj. *euro* apmērā[[4]](#footnote-4). 2018.gadā šo uzņēmumu kopējais apgrozījums bija 318,1 milj. *euro*, un tajos bija nodarbināti 2,5 tūkst. darbinieku.

5.attēls

**Uz TUA turētājiem – komercreģistrā reģistrētām amatpersonām 2018.gadā** **attiecināmo uzņēmumu (pieder īpašumtiesību daļas)**

|  |  |
| --- | --- |
| **sadalījums pēc to dibināšanas gada** |  **sadalījums pēc darbības jomas** |

*Avots: SIA “CREFO Rating” dati*

No uzņēmumiem, kuriem ir norādīts darbības veids (306 uzņēmumi), 28% jeb 84 uzņēmumu tā ir vairumtirdzniecība un mazumtirdzniecība, savukārt 16% uzņēmumu darbība ir saistīta ar operācijām ar nekustamo īpašumu un tikpat uzņēmumu – ar profesionālajiem, zinātniskajiem un tehniskajiem pakalpojumiem. 9% (28) uzņēmumu darbības veids ir apstrādes rūpniecība (lielākie uzņēmumi darbojas poligrāfijas, pārtikas produktu ražošanas un metālizstrādājumu ražošanas apakšnozarēs). Informācijas un komunikācijas pakalpojumus sniedz 6% uzņēmumu, bet izmitināšanas un ēdināšanas pakalpojumus - 5% uzņēmumu.

Iekšlietu ministrs S. Ģirģens

Vīza:

Valsts sekretārs D. Trofimovs

I. Briede, 67219546

ilze.briede@pmlp.gov.lv

1. PMLP dati [↑](#footnote-ref-1)
2. SIA “CREFO Rating” dati par 2018.gadu. [↑](#footnote-ref-2)
3. SIA “CREFO Rating” dati par 2018.gadu. [↑](#footnote-ref-3)
4. VID dati. [↑](#footnote-ref-4)